寄陳蹈元
作者：朱松
朝代：宋

paragraphs: 我生少所可，靡靡世一律。
如君素心人，指不三四屈。
久與宵人遊，歸卧常自失。
效尤起媮心，阿意增美疾。
低回强酬酢，高論形敢出。
緬懷參同子，蚤入伊洛室。
聞道既先我，論詩又奇崛。
縱橫談天口，卓犖扛鼎筆。
勝我何足云，論交敢自必。
桓公肯見規，寡過行有日。
書來約過從，一笑破蕭瑟。
新凉宜燈火，永夜勘書帙。
豈無一尊酒，少促軟語膝。
更呼小叢歌，未怕官長詰。
跂予占騎氣，千嶺秋回鬰。
著鞭及清境，灧灧月華溢。